Farvebilleder fra Paris taget kort før 1. Verdenskrig – det er ikke hverdagskost.

Billederne stammer fra Albert Kahns samling af fotografier fra hele verden og de er udstillet på Musée Albert-Kahn i Paris. Kahn var en fransk bankmand med en stor interesse for det nye medium, ikke mindst autochromer – en tidlig form for farvefotoproces udviklet af brødrene Lumière.

Udover selv at være en ivrig amatørfotograf, brugte han også store summer på at hyre fotografer til at dokumentere livet i Frankrig. Dette projekt startede ganske kort før verdenskrigens udbrud i 1914 og løb frem til 1929.